Noord Amerika is die invloedrykste streek in die wêreld vandag. Die VSA is die enigste oorblywende wêreld supermoondheid wat die vermoë om mag na enige plek op die aardbol te projekteer. Die VSA se ekonomie is ontsaglik sterk. Die dollar was tot nou die invloedrykste geldeenheid in die wêreld en internasionale transaksies (mineraalaankope, olieverkope) word in dollar beklink. Hoewel die land en sy mense welvarend is, is die ekonomie op ‘n stadige afdraandepad en het die VSA die grootste skuldlas ter wêreld. Rykdom is baie skeef verdeel in die VSA en 30% van die Swart Amerikaners en 20% van die Latyns-Amerikaanse Amerikaners (“Hispanics”) leef in armoede. Die VSA het ‘n baie hoë misdaadpeil en 50% van die gevangenes van die VSA kom uit 12% van die bevolking. Die VSA spandeer baie op opvoeding, maar die breë onderwysstelsel is nie van ‘n hoë standaard nie. Die gemeenskap het egter ook skole en universiteite wat die beste in die wêreld is. Die Amerikaanse kultuur, met sy klem op vermaak, het baie vervlak en dit is in die gemeenskap soos ‘n self-toegediende wond. Baie burgers voel dat dinge in die samelewing verswak het – die sosiale weefsel, rasse verhoudinge, ekonomiese toestande en die welsyn van die gemiddelde Amerikaanse familie. Die VSA is toonaangwend in die veld van globalisering en is die onbetwiste leiers op die gebied van die Internet.
Suid- en Suid-Oos Asië en Australië vorm ‘n verdere belangrike streek. Dit is ‘n onhomogene streek wat deur die koloniale geskiedenis gevorm is. Indië en Australië is die belangrikste lande in die streek wat Suid Afrika aan betref. Die konflik wat smeul vir baie jare tussen Indië en Pakistan is ‘n belangrike politieke faktor in die streek. Die streek sluit duisende eilande in wat ‘n baie sterk rol speel as deel van die opkomende wêreld.
Afrika is die hartseer kontinent. Afrika se 800 miljoen mense vorm sowat 19% van die wêreldbevolking. Die hele Afrika se bydrae tot die wêreldekonomie is minder as 2% van die res en die hele Afrika Suid van die Sahara (Suid Afrika uitgesluit) se ekonomie is kleiner as dié van België. In baie opsigte het dinge in Afrika agteruit gegaan sedert die koloniale moondhede onttrek het, en een van die redes is die herhaaldelike oorloë. Die ontwikkelde lande neem nie meer regtig Afrika in ag nie en stel net in die kontinent belang in soverre die minerale bronne uitgebuit kan word. Dit is een van die grootste dryfvere van Afrika konflikte.
Latyns-Amerika het ook in die wêreld relatief agteruit gegaan. Daar is baie diktatorskappe, stryd en geweldige skuldlaste. Die onderwys is oor die algemeen swak en baie van die wêreld se dwelmprobleme het hul oorsprong uit dié streek. Die belangrikste state is die streek in Brazilië; Argentinië en Chili.
Dit is 'n ope vraag hoe die wêreld in die toekoms daar gaan uitsien. Gaan daar 'n duisend jaar van vrede aanbreek? Kom daar 'n vernietigende wêreldoorlog? Gaan die wêreld aanhou polariseer in 'n ellendig-arm en 'n ryk deel? Gaan daar dalk onderlinge twis tussen die aardbewonders wees vir altyd? Wat behoort 'n mens se houding teenoor die toekoms wees?
Hoe ons na die toekoms van die wêreld kyk is bewustelik of onbewustelik bepalend vir hoe ons gaan leef. Iemand wat dink dat die wêreld gou gaan vergaan sal maklik 'n korttermyn siening van die lewe hê en dit sal sy handelinge beinvloed. Iemand wat dink dat daar nog 'n lang lewe oor is, sal hom besig hou met dinge wat more nog vrugte sal dra. En wanneer die dag van more wel aanbreek, sal die verskil tussen die twee duidelik wees om te sien.